তিনি দাবি করতেন মানবিক বিষয়ে পড়াশোনা দরকার হয় বলে স্থাপত্য পেশায় নিয়োজিত শিল্পীগণ স্বভাবতই উন্নত মান ও চরিত্রের অধিকারী হন ও দুর্নীতির পথে যান না। অন্যদিকে প্রকৌশল পেশায় যেহেতু Humanities বিষয়ে পড়াশোনা লাগে না, তাই প্রকৌশলীগণের দুর্নীতিতে নিমজ্জিত হতে বাধে না। আমি প্রতিবাদ করে বলতাম তাঁর তত্ত্ব অর্ধসত্য। শুধু এ-বিষয়ে পড়াশোনাই যথেষ্ট নয়। উন্নত চিন্তা-চেতনা, চরিত্র, দেশপ্রেম, শোষিত জনগণের মুক্তি নিয়ে চিন্তা না থাকলে শুধু পড়াশোনা করলেই সৎ হওয়া যায় না। তাঁরই পেশাজীবনের শেষদিকে বহু স্থপতি-চালিত উপদেষ্টা প্রতিষ্ঠান জন্ম নিল। স্থপতিদের হাতে অঢেল অর্থের আমদানি হতে লাগল। তাঁদের উল্লেখযোগ্য অংশই উন্নত চরিত্র রক্ষা করতে পারেননি।